KOMISSION ASETUS (ETY) N:o 1844/77 annettu 10 päivänä elokuuta 1977 muiden eläinten kuin nuorten vasikoiden ruokintaan tarkoitetun rasvattoman maitojauheen erityistuen myöntämisestä tarjouskilpailun perusteella

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

ottaa huomioon maito- ja maitotuotealan yhteisestä markkinajärjestelystä 27 päivänä kesäkuuta 1968 annetun neuvoston asetuksen (ETY) N:o 804/68(1), sellaisena kuin se on viimeksi muutettuna asetuksella (ETY) N:o 559/76(2), ja erityisesti sen 10 artiklan 3 kohdan ja 28 artiklan,

ottaa huomioon tiettyjen jäsenvaltioiden valuuttojen vaihteluvälien väliaikaisen laajentamisen vuoksi maatalousalalla toteutettavista tietyistä suhdannepoliittisista toimenpiteistä 12 päivänä toukokuuta 1971 annetun neuvoston asetuksen (ETY) N:o 974/71(3), sellaisena kuin se on viimeksi muutettuna asetuksella (ETY) N:o 557/76(4), ja erityisesti sen 6 artiklan,

sekä katsoo, että

eläinten ruokintaan tarkoitetulle rasvattomalle maidolle ja rasvattomalle maitojauheelle myönnettävää tukea koskevista yleisistä säännöistä 15 päivänä heinäkuuta 1968 annetun neuvoston asetuksen (ETY) N:o 986/68(5), sellaisena kuin se on viimeksi muutettuna asetuksella (ETY) N:o 876/77(6), 2 a artiklan 4 kohdassa säädetään, että erityistuki voidaan vahvistaa erityisesti mainitun asetuksen 2 artiklan 1 kohdan d alakohdassa tarkoitetulle rasvattomalle maitojauheelle, jos tätä käytetään muiden eläinten kuin nuorten vasikoiden ruokintaan; rasvattoman maitojauheen tämän hetkisen markkinatilanteen vuoksi on suotavaa käyttää tätä mahdollisuutta ja säätää tarvittavista soveltamistoimenpiteistä,

erityistuen määrän vahvistamiseksi olisi turvauduttava tarjouskilpailumenettelyyn, jolloin voidaan ottaa huomioon rasvattoman maitojauheen yleinen markkinatilanne ja yhteensovittaa se julkisissa varastoissa olevan rasvattoman maitojauheen yksittäiseen myyntiin, josta on säädetty sikojen ja siipikarjan ruokintaan tarkoitetun rasvattoman maitojauheen myynnistä tarjouskilpailulla 23 päivänä helmikuuta 1977 annetussa komission asetuksessa (ETY) N:o 368/77(7), sellaisena kuin se on viimeksi muutettuna asetuksella (ETY) N:o 1825/77(8), ja sikojen ja siipikarjan ruokintaan tarkoitetun rasvattoman maitojauheen myynnistä määritettyyn hintaan ja asetusten (ETY) N:o 1687/76 ja N:o 368/77 muuttamisesta 2 päivänä maaliskuuta 1977 annetussa komission asetuksessa (ETY) N:o 443/77(9); on syytä soveltaa pysyvää tarjouskilpailumenettelyä, jotta tarjouskilpailut olisivat tehokkaampia; asetuksessa 368/77 säädettyjä pysyvää tarjouskilpailua koskevia sääntöjä voidaan käyttää mukauttamalla niitä tuen myöntämisen erityistapaukseen,

myönnetyn tuen merkitys huomioon ottaen on tarpeen säätää toimenpiteistä, joilla taataan, että rasvattoman maitojauheen käyttötarkoituksesta ei poiketa; tästä syystä olisi otettava uudelleen käyttöön ostajille asetuksessa (ETY) N:o 368/77 säädetty velvollisuus denaturoida rasvaton maitojauhe tai lisätä se suoraan rehuihin, niin ettei sitä käytetä vasikoiden ruokintaan; on syytä soveltaa edellä mainitussa asetuksessa vahvistettuja denaturointimenetelmiä; on myös säädettävä tarjouskilpailun vakuuden asettamisesta ja denaturoinnista,

eri jäsenvaltioiden jalostajien käyttämien käsittelyjen tasavertaisen kohtelun varmistamiseksi ja denaturoinnin valvonnan helpottamiseksi olisi säädettävä, että tarjoukset on esitettävä interventioelimelle siinä jäsenvaltiossa, jossa denaturointi tehdään,

olisi vahvistettava enimmäismääräaika tuen maksamiselle rasvattoman maitojauheen ostajien kulujen rajoittamiseksi ja huomattavan erilaisten maksuehtojen käytön välttämiseksi eri jäsenmaissa,

myönnettävän tuen merkitys huomioon ottaen on syytä mukauttaa asetuksessa (ETY) N:o 974/71 säädettyjä valuuttojen tasausmaksuja,

jäsenvaltioiden on tuotava komissiolle tarvittavat tiedot toimenpiteen toiminnan seuraamiseksi, ja

maidon ja maitotuotteiden hallintokomitea ei ole antanut lausuntoaan puheenjohtajansa asettamassa määräajassa,

ON ANTANUT TÄMÄN ASETUKSEN:

I OSASTO

Tarjouskilpailumenettely

1 artikla

1. Erityistukea myönnetään asetuksen (ETY) N:o 986/68 2 artiklan 1 kohdan d alakohdassa tarkoitetulle rasvattomalle maitojauheelle, jos se on denaturoitu yhdellä tämän asetuksen 9 artiklan 2 kohdassa tarkoitetulla menetelmällä lukuun ottamatta asetusten (ETY) N:o 368/77 ja (ETY) N:o 443/77 mukaisesti myytyä rasvatonta maitojauhetta.

2. Tukea myöntää se jäsenvaltio, jonka alueella rasvaton maitojauhe on denaturoitu.

3. Tuen määrä vahvistetaan pysyvän tarjouskilpailumenettelyn mukaisesti.

2 artikla

1. Interventioelimet laativat tarjouskilpailuilmoituksen, joka sisältää erityisesti:

a) tarjousten esittämisen määräajan ja paikan,

b) takuun antamista ja denaturointia koskevat muodollisuudet.

2. Tarjouskilpailuilmoitus julkaistaan Euroopan yhteisöjen virallisessa lehdessä viimeistään 30 päivänä elokuuta 1977.

Interventioelimet voivat myös käyttää muita julkaisuja.

3 artikla

1. Tarjousten esittämisen määräaika menee umpeen jokaisen kuukauden toisena tiistaina kello 12. Jos tiistai on pyhäpäivä, määräaikaa pidennetään seuraavaan arkipäivään kello 12.

2. Ensimmäisen erityisen tarjouskilpailun tarjousten esittämisen määräaika menee umpeen 13 päivänä syyskuuta 1977 kello 12.

4 artikla

1. Asianomainen voi osallistua tarjouskilpailuun ainoastaan sitoutumalla kirjallisesti denaturoimaan 9 artiklan 2 kohdan säännösten mukaisesti ja 6 artiklan 2 kohdassa tarkoitetussa määräajassa tarjouksessa mainitun määrän rasvatonta maitojauhetta.

2. Asianomaiset osallistuvat erityiseen tarjouskilpailuun joko jättämällä kirjallisena tarjouksensa vastaanottoilmoitusta vastaan interventioelimelle siinä jäsenvaltiossa, jossa denaturointi tehdään, tai interventioelimelle osoitetulla kirjatulla kirjeellä. Interventioelimet voivat sallia teleksin käytön.

3. Tarjouksessa on oltava erityisesti:

a) tarjouksen tekijän nimi ja osoite,

b) ehdotettu tuen taso ilmaistuna 100 kilogrammaa rasvatonta maitojauhetta kohden sen jäsenvaltion valuutassa, jonne tarjous jätetään,

c) se määrä rasvatonta maitojauhetta, jota tuki koskee ja joka on tarkoitus denaturoida 6 artiklan 2 kohdassa tarkoitetussa määräajassa.

Edellä c kohdassa tarkoitettu määrä ei voi olla vähemmän kuin 50 tonnia.

4. Tarjous on pätevä ainoastaan jos:

a) se sisältää 1 kohdassa tarkoitetut kirjalliset sitoumukset,

b) on todistettu, että tarjouksen tekijä on maksanut tarjouskilpailun vakuuden ja suorittanut 5 artiklassa tarkoitetun denaturoinnin ennen kyseessä olevan erityisen tarjouskilpailun tarjousten esittämiselle asetetun määräajan umpeutumista,

c) tarjous ei sisällä mitään sellaista ehtoa ja/tai varausta, jota ei ole erikseen hyväksytty.

5. Tarjousta ei voi vetää takaisin.

5 artikla

1. Tarjouskilpailun ja denaturoinnin vakuus on 5 laskentayksikköä 100 kilogrammaa kohden.

2. Vakuus koostuu tarjouksen tekijän valinnan mukaan käteisestä tai sen jäsenvaltion, jolle vakuus annetaan, vahvistamien vaatimusten mukaisen laitoksen antamasta takuusta.

3. Vakuus annetaan sille jäsenvaltiolle, jonne tarjous on jätetty.

6 artikla

1. Asetuksen (ETY) N:o 804/68 30 artiklassa säädetyn menettelyn mukaisesti tuen enimmäismäärä ilmaistuna 100 kilogrammaa rasvatonta maitojauhetta kohden vahvistetaan jokaisen erityisen tarjouskilpailun osalta ottaen huomioon erityisesti erityiseen tarjouskilpailuun kyseisenä kuukautena sovellettava voimassa oleva vähimmäishinta asetuksen (ETY) N:o 368/77 mukaisesti, rasvattoman maitojauheen ja soijan markkinatilanne, sekä tarjotut määrät.

Mainitun menettelyn mukaisesti voidaan myös päättää olla jatkamatta tarjouskilpailua.

2. Tarjouksessa mainittuun rasvattoman maitojauheen määrään sovellettavan tuen määrä on voimassa kolmen kuukauden ajan laskettuna 8 artiklassa tarkoitetun tiedon lähettämispäivästä.

7 artikla

1. Tarjous hylätään, jos ehdotettu tuen taso on korkeampi kuin kyseessä olevalle erityiselle tarjouskilpailulle vahvistettu enimmäismäärä.

2. Tarjouskilpailun voittajia ovat ne tarjouksen tekijät, jotka ovat ehdottaneet matalamman tai yhtäsuuren tuen tason kuin tuelle vahvistettu enimmäismäärä, sanotun kuitenkaan rajoittamatta 1 kohdan säännösten soveltamista.

3. Tarjouskilpailusta johtuvia oikeuksia ja velvollisuuksia ei voi siirtää.

8 artikla

1. Interventioelin ilmoittaa viipymättä jokaiselle tarjouksen tekijälle kirjatulla kirjeellä tämän tarjouskilpailuun osallistumisen tuloksesta.

2. Jos tarjouksen tekijä julistetaan tarjouskilpailun voittajaksi, tässä tiedonannossa on ilmoitettava erityisesti:

a) kyseiseen erityiseen tarjouskilpailuun tehtävien tarjousten esittämiselle asetettu ajankohta, jolloin määräaika menee umpeen;

b) edellä 4 artiklan 3 kohdan b ja c alakohdissa tarkoitetut tiedot;

c) tarjouksen sisältämän rasvattoman maitojauheen määrän denaturoinnin viimeinen päivämäärä.

II OSASTO

Erityistuen piiriin kuuluvan rasvattoman maitojauheen denaturointi

9 artikla

1. Tarjouksen voittajan on 6 artiklan 2 kohdassa tarkoitetussa määräajassa suoritettava tarjouksen sisältämän rasvattoman maitojauheen denaturointi.

2. Denaturointi on suoritettava:

- joko asetuksen (ETY) N:o 368/77 liitteen 1 kohdassa olevan yhden menetelmän mukaisesti, tämän liitteen 3 kohdassa tarkoitettuja määräyksiä noudattaen, hyväksytyssä denaturointikeskuksessa tämän asetuksen 10 artiklan mukaisesti ja täyttäen 12 artiklassa tarkoitetut edellytykset,

- tai lisäämällä se suoraan rehuihin tämän asetuksen 11 artiklassa ja asetuksen (ETY) N:o 368/77 liitteen 2 kohdassa tarkoitetuin edellytyksin, noudattaen tämän liitteen 3 kohdassa tarkoitettuja määräyksiä ja sellaisessa laitoksessa, joka täyttää tämän asetuksen 12 artiklassa tarkoitetut edellytykset.

3. Jäsenvaltio voi päättää, että sen alueella:

- ei sovelleta rasvattoman maitojauheen denaturointia lisäämällä sitä rehuihin,

- ei valmisteta eikä pidetä kaupan sellaisia tuotteita, joita saadaan asetuksen (ETY) N:o 368/77 liitteen 2 kohdassa olevalla yhdellä tai useammalla denaturointimenetelmällä.

10 artikla

1. Denaturointikeskukseksi hyväksytään ainoastaan laitos:

a) jossa on asianmukaiset tekniset laitteet, ja jonka vähimmäistuotantokyvyn määrittelee kyseinen jäsenvaltio, sekä sellaiset hallinnolliset ja kirjanpidolliset valmiudet, joiden avulla voidaan toimeenpanna tässä asetuksessa säädetyt säännökset,

b) joka sitoutuu siihen, että ei denaturoi asetusten (ETY) N:o 368/77 ja (ETY) N:o 443/77 mukaisesti myytyä rasvatonta maitojauhetta.

Kuitenkin siinä tapauksessa että laitos, jolle hyväksyntää pyydetään, antaa riittävät takeet tehokkaasta valvonnasta, kyseinen jäsenvaltio voi poiketa b alakohdassa tarkoitetusta edellytyksestä ja tarvittaessa rajoittaa hyväksynnän koskemaan ainoastaan kyseisen laitoksen tiettyä työtilaa.

2. Mainittu vähimmäistuotantokyky ei voi olla pienempi kuin kymmenen tonnia tämän asetuksen mukaisesti denaturoitua rasvatonta maitojauhetta päivässä.

3. Hyväksyntä perutaan, jos 1 kohdassa tarkoitetut edellytykset eivät enää täyty tai jos huomataan, että kyseinen laitos ei ole noudattanut tästä asetuksesta johtuvaa velvollisuutta.

11 artikla

1. Asetuksen (ETY) N:o 368/77 liitteen 2 kohdan edellytysten mukaisesti tehtävä denaturointi lisäämällä maitojauhe rehuihin voidaan suorittaa ainoastaan sellaisten yritysten toimesta, joiden laitoksen ovat hyväksyneet tähän tarkoitukseen toimivaltaiset viranomaiset siinä jäsenvaltiossa, jonka alueella laitos sijaitsee.

2. Edellä 1 kohdassa tarkoitettu hyväksyntä annetaan vain sellaisen yrityksen laitokselle:

a) jossa ei valmisteta asetuksen (ETY) N:o 990/72 4 artiklan mukaisesti rehuja, ja jossa ei denaturoida eikä lisätä asetusten (ETY) N:o 368/77 ja (ETY) N:o 443/77 mukaisesti myytyä rasvatonta maitojauhetta rehuihin;

b) jossa kyseisen jäsenvaltion määrittämän rasvattoman maitojauheen vähimmäismäärä voidaan helposti käsitellä;

c) jossa on asianmukaiset tekniset laitteet, sekä sellaiset hallinnolliset ja kirjanpitoon liittyvät valmiudet, joiden avulla voidaan toimeenpanna tässä asetuksessa säädetyt säännökset.

Kuitenkin siinä tapauksessa että laitos, jolle hyväksyntää pyydetään, antaa riittävät takeet tehokkaasta valvonnasta, kyseessä oleva jäsenvaltio voi poiketa a alakohdassa tarkoitetusta edellytyksestä ja tarvittaessa rajoittaa hyväksynnän koskemaan ainoastaan kyseisen laitoksen tiettyä työtilaa.

3. Hyväksyntä perutaan siinä tapauksessa, että 2 kohdassa tarkoitetut edellytykset eivät enää täyty tai jos huomataan, että kyseinen laitos ei ole noudattanut tästä asetuksesta johtuvaa velvollisuutta.

12 artikla

Edellä 10 ja 11 artiklassa tarkoitettujen yritysten on pidettävä päivittäistä selvitystä, joka sisältää vähintään seuraavat tiedot:

a) varastoon tuotu määrä rasvatonta maitojauhetta ja toimittajan nimi ja osoite;

b) yhden 9 artiklan 2 kohdassa tarkoitetun toimenpiteen seurauksena saatujen tuotteiden valmistuspäivä ja määrät, sekä tuotteen koostumusta ja sen eri ainesosien prosenttiosuuksia koskevat tiedot;

c) edellä b alakohdassa tarkoitettujen tuotteiden myyntipäivä sekä vastaanottajan nimi ja osoite;

d) hävikit, näytteet, palautetut tai korvatut rasvattoman maitojauheen ja 9 artiklan 2 kohdassa tarkoitettujen tuotteiden määrät;

e) varastossa olevat rasvattoman maitojauheen määrät jokaisen päivän alussa ja lopussa.

13 artikla

1. Kyseisen jäsenvaltion toimivaltaisen viranomaisen on varmistettava denaturoinnin tai maitojauheen rehuihin lisäämisen valvonta täydentämällä kirjanpidon valvontaa paikan päällä tehtävillä tarkastuksilla. Kuitenkin lisättäessä maitojauhetta rehuihin tämä voidaan varmistaa useasti ja satunnaisesti tehtävillä tarkastuksilla.

2. Yrityksen, joka suorittaa denaturoinnin tai lisää maitojauhetta rehuihin, on ilmoitettava kirjallisesti 1 kohdassa tarkoitetulle toimielimelle mahdollisimman pian ennen denaturointia tai maitojauheen lisäämistä rehuihin:

a) toiminimensä ja osoitteensa;

b) se määrä rasvatonta maitojauhetta, joka on tarkoitus denaturoida tai lisätä rehuihin, ilmoittamalla valittu/valitut menetelmät asetuksen (ETY) N:o 368/77 liitteen 1 kohdan tai 2 kohdan mukaisesti;

c) paikka, jossa denaturointi tai rasvattoman maitojauheen lisääminen rehuihin tehdään;

d) denaturointia tai rehuihin lisäämistä varten säädetty aika.

Toimivaltainen toimielin voi pyytää ylimääräisiä tietoja.

3. Edellä 9 artiklan 2 kohdan ensimmäisen luetelmakohdan mukainen denaturoinnin valvontapyyntö hyväksytään ainoastaan jos tämän toimenpiteen kohteena oleva määrä rasvatonta maitojauhetta on suurempi kuin viisi tonnia tarkastuspäivää kohden. Kuitenkin siinä tapauksessa että tämän säännöksen soveltaminen kohtaa vaikeuksia jossain jäsenvaltiossa, siitä on mahdollista poiketa asetuksessa (ETY) N:o 804/68 olevassa 30 artiklassa säädetyn menettelyn mukaisesti.

4. Siinä tapauksessa että denaturointi tehdään lisäämällä maitojauhe rehuihin, 9 artiklan 2 kohdan toisen luetelmakohdan mukaisesti tästä toimenpiteestä aiheutuvat valvontakulut jäävät kyseisen yrityksen vastuulle. Nämä kulut määritetään kiinteästi 3 laskentayksikköön rasvatonta maitojauhetonnia kohden ja jos kyseessä on pysyvä fyysinen tarkastus, ne eivät voi olla vähemmän kuin 30 laskentayksikköä valvontapäivää kohden.

5. Denaturoidun tai rehuihin lisätyn rasvattoman maitojauheen kuljetuksessa ja varastoinnissa käytetyissä pusseissa, pakkauksissa ja astioissa on 9 artiklan 2 kohdan mukaisesti oltava tämän asetuksen numero, käytetty denaturointimenetelmä tai rehuihin lisäämisen menetelmä (menetelmät I A I G ja II A II K) ja niissä on ilmoitettava, silloin kun ne lisätään rehuihin, valmiin tuotteen sisältämä rasvattoman maitojauheen määrä prosentteina.

6. Jäsenvaltioiden on toteutettava tarvittavat valvontatoimenpiteet varmistaakseen, että denaturoitu tai rehuihin lisätty rasvaton maitojauhe ei ole saanut aikaisemmin asetuksen (ETY) N:o 990/72 säännösten mukaista tukea ja että sitä ei ole myyty asetusten (ETY) N:o 368/77 tai (ETY) N:o 443/77 mukaisesti.

7. Tarkastettuaan, että denaturointi on suoritettu tämän asetuksen mukaisesti, denaturoinnin valvonnasta vastaava toimielin antaa asianosaiselle denaturointitodistuksen, jossa täsmennetään denaturoidut rasvattoman maitojauheen määrät ja denaturoinnin päivämäärän tai päivämäärät.

III OSASTO

Erityistuen maksaminen ja yleiset säännökset

14 artikla

Erityistukea maksetaan 13 artiklan 7 kohdassa tarkoitettua esitettyä todistusta vastaan viimeistään kuukauden kuluttua siitä päivästä, jolloin tuen myöntämisestä vastaava toimielin on vastaanottanut todistuksen.

15 artikla

Muutoin kuin ylivoimaisen esteen sattuessa 5 artiklassa tarkoitettu tarjouskilpailun ja denaturoinnin vakuus palautetaan ainoastaan sellaisen rasvattoman maitojauheen määrän osalta:

a) jonka osalta tarjouskilpailu on lopetettu;

b) jonka suhteen tarjouksen tekijä ei ole poistanut tarjoustaan ennen tuen määrän vahvistamista koskevan päätöksen antamista

ja

jolle on annettu 13 artiklan 7 kohdassa tarkoitettu denaturointitodistus.

16 artikla

1. Ylivoimaisen esteen sattuessa asetuksen (ETY) N:o 1687/76 11 artiklan 1 kohdan säännöksiä on sovellettava vastaavasti.

2. Sellaisten ylivoimaisen esteen aiheuttamien tapausten osalta, jotka eivät sisälly mainittuihin säännöksiin, interventioelimen on määritettävä tarpeellisiksi katsomansa toimenpiteet esiintyvien olosuhteiden mukaisesti.

3. Jäsenvaltioiden on ilmoitettava komissiolle neljännesvuosittain ne tapaukset, joissa tätä artiklaa on sovellettu, täsmentäen vallinneet olosuhteet, kyseiset määrät ja säädetyt toimenpiteet.

17 artikla

Edellä 9 artiklan 2 kohdan mukaisesti denaturoidun sellaisen rasvattoman maitojauheen osalta:

- joka on lähetetty toiseen jäsenvaltioon tai

- jota on viety kolmansiin maihin,

asetuksen (ETY) N:o 974/71 mukaisesti vahvistettuihin valuuttojen tasausmaksuihin sellaisten tuotteiden osalta, jotka kuuluvat yhteisen tullitariffin ala-nimikkeisiin 23.07 B I a) 3, 23.07 B I a) 4, 23.07 B I b) 3, 23.07 B I c) 3 ja 23.07 B II, sovelletaan mukautuskerrointa 0,25.

18 artikla

Jäsenvaltioiden on toteutettava tarvittavat valvontatoimenpiteet taatakseen tämän asetuksen säännösten noudattamisen.

19 artikla

Täydennetään tässä järjestyksessä asetuksen (ETY) N:o 210/69 4 artiklan 1 kohdan A II alakohdan a ja b alakohdan säännöksiä seuraavasti: "ilmoittamalla erikseen ne määrät rasvatonta maitojauhetta, jotka saavat asetuksessa (ETY) N:o 1844/77 tarkoitettua erityistukea ja täsmentäen mainitun asetuksen 9 artiklan 2 kohdan ensimmäisen tai toisen luetelmakohdan mukaisesti denaturoidut määrät."

20 artikla

Tämä asetus tulee voimaan kolmantena päivänä sen jälkeen, kun se on julkaistu Euroopan yhteisöjen virallisessa lehdessä.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä 10 päivänä elokuuta 1977.

Komission puolesta

Finn GUNDELACH

Varapuheenjohtaja

(1) EYVL N:o L 148, 28.6.1968, s. 13

(2) EYVL N:o L 67, 15.3.1976, s. 9

(3) EYVL N:o L 106, 12.5.1971, s. 1

(4) EYVL N:o L 67, 15.3.1976, s. 1

(5) EYVL N:o L 169, 18.7.1968, s. 4

(6) EYVL N:o L 106, 29.4.1977, s. 25

(7) EYVL N:o L 52, 24.2.1977, s. 19

(8) EYVL N:o L 203, 9.8.1977, s. 20

(9) EYVL N:o L 58, 3.3.1977, s. 16